Covid-19-statistieke: Infeksies styg steeds(Foto: Itumeleng English/ANA) Nog 1 218 mense het positief vir die nuwe koronavirus getoets. Dr. Zweli Mkhize, minister van gesondheid, het Saterdagaand gesê die sterftesyfer het met 10 gestyg en staan op dag 58 van die landwye staat van algehele afsondering op 407. Vier van die sterftes was in die Wes-Kaap, landwyd die provinsie met die hoogste Covid-19-koers. Vyf sterftes is in die Oos-Kaap en een in KwaZulu-Natal aangemeld. Tot dusver het 21 343 mense in Suid-Afrika positief vir die nuwe koronavirus getoets. Altesaam 10 104 mense – oftewel sowat 47% – het reeds van die siekte herstel. Meer as ŉ halfmiljoen toetse vir Covid-19 is reeds gedoen, 21 338 daarvan oor die afgelope 24 uur. Suid-Afrika is steeds op koronavirus-vlak 4 en pres. Cyril Ramaphosa sal Sondagaand ŉ aankondiging oor die moontlike verslapping van die afsonderingsregulasies – wat ingestel is om die verspreiding van Covid-19 te stuit – doen. (Grafika: Elsabe Erasmus) Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.